આજે માત્ર તમારી શારીરિક સલામતી જ ચિંતાનો વિષય નથી, પણ ડિજિટલ સલામતી પણ ચિંતાનો વિષય છે. કોઈ પણ વિરોધી વ્યક્તિ તમારા ફૉનમાં ઘૂસીને તમારા ઘરની, તમારી ઑફિસની કે તમારી અંગત માહિતી ચોરી જઈ શકે છે. તે તમારા કમ્પ્યૂટરમાં ચેડા કરી શકે છે, તમારા પાસવર્ડ ચોરી શકે છે અને અન્ય ગુપ્ત માહિતી પણ ઉઠાવી જઈ શકે છે. આની સામે એનએસએના પૂર્વ અગ્રણી એડવર્ડ સ્નૉડેને હેવન નામની એપ લૉન્ચ કરી છે જેના વિશે દાવો છે કે કે તેના લીધે એન્ડ્રૉઇડ ફૉનમાં કોઈ ઘૂસી નહીં શકે. હેવન ફૉનના કેમેરા, માઇક્રૉફૉન અને એક્સલરોમીટરનો ઉપયોગ કરે છે અને ફૉનમાં થતી કોઈ પણ ગતિવિધિ, અવાજ કે વિક્ષેપ પર નજર રાખે છે. દા.ત. તમે કોઈ હૉટલમાં ગયા છો. ત્યાં તમે ઍપ ચાલુ રાખી દ્યો તો તે તમે રૂમની બહાર હો ત્યારે રૂમમાં કોઈ પણ આવશે તો તેના ફૉટા પાડશે અને અવાજ પણ રેકૉર્ડ કરશે. ચાહે તે પછી નિર્દોષ હાઉસકીપર હોય કે ઇન્ટેલિજન્સ ઍજન્ટ કે જે તમારા લેપટોપમાં સ્પાયવેર નાખવા આવ્યો હોઈ શકે. તે તરત જ આ તસવીરો અને સાઉન્ડ ક્લિપ તમારા મુખ્ય ફૉનમાં મોકલી આપશે અને તમને આ ખલેલ અંગે સાવચેત કરશે. ઍપ ફૉનના લાઇટ સેન્સરનો ઉપયોગ કરીને જ્યારે રૂમમાં અંધારું થઈ જાય (ચોર આવું એટલા માટે કરતા હોય છે કે જેથી તેમની તસવીરો ઝડપાય નહીં) તો પણ સાવચેત કરે છે.